কালীপ্রসন্ন কাব্যবিশারদ কবিতা মিলনসাগর Kaliprasanna Kabyabisharad Poetry MILANSAGAR
কবি কালীপ্রসন্ন কাব্যবিশারদ - জন্মগ্রহণ করেন কলকাতার, ভবানীপুরের, বলরাম বসুর ঘাট
রোডের বাড়িতে। পিতা রাখালচন্দ্র বন্দ্যোপাধ্যায়।
তিনি ১৮৭৬ সালে লণ্ডন মিশনারি স্কুল থেকে এন্ট্রান্ল পরীক্ষা পাশ করেন। এফ.এ. (ফার্স্ট আর্টস) পড়বার
সময় দ্বারকানাথ বিদ্যাভূষণের কাছে বাংলা ও সংস্কৃত শিক্ষা গ্রহণ করেন এবং কাব্যবিশারদ উপাধি পান।
বিদ্যাভূষণের কাছেই তিনি সাংবাদিকতা শিক্ষা নেন। অল্পবয়সেই ইনি কবির দলে গান ও পালা রচনা করে
দিতেন।
তিনি ব্যাঙ্গাত্মক রচনার জন্য খ্যাতিলাভ করেন। তাঁর স্পষ্টবাদিতা ও ব্যাঙ্গ রচনার মূলে তাঁর রক্ষণশীল
মনোভাব অনেকাংশে দায়ী। তিনি রবীন্দ্রনাথের “কড়ি ও কোমল” কাব্যের বিরুদ্ধে ‘রাহু’ ছদ্মনামে  “মিঠে
কড়া” (১৮৮৮) নামে ব্যঙ্গাত্মক ছড়ার পুস্তিকা রচনা করেন। বঙ্কিমচন্দ্র চট্টোপাধ্যায়, হেমচন্দ্র বন্দ্যোপাধ্যায়,
কেশবচন্দ্র সেন, কেউই তাঁর ব্যাঙ্গের আক্রমণ থেকে রেহাই পাননি।
তিনি স্বদেশী আন্দোলনে যোগদান করেন এবং তাঁর কয়েকটি গান বিশেষ জনপ্রিয়তা অর্জন করে। ১৯০৫
সালের বঙ্গভঙ্গ আন্দোলনের সময়ে তাঁর রচিত স্বদেশী গান গাওয়া হোতো। ১৯০৬ সালের কলকাতার
কংগ্রেস অধিবেশনে তাঁর রচিত হিন্দি গান উত্তেজনার সৃষ্টি করেছিল।
তাঁর সম্পাদিত গ্রন্থের মধ্যে রয়েছে “প্রসাদ রচনাবলী” (১৮৯৪), “বিদ্যাপতি রচনাবলী” (১৮৯৪),
“স্বদেশী সঙ্গীত” (১৯০৫) প্রভৃতি। রাধাকান্তদেব সম্পাদিত “শব্দকল্পদ্রুম” (১৯০৩) গ্রন্থে তাঁর দান রয়েছে।
ভার্নাকুলার প্রেস অ্যাক্টের বিরুদ্ধে ১৮৭৮ সালে তাঁর প্রথম পুস্তক “সভ্যতা-সোপান” প্রকাশিত করেন। তাঁর
সম্পাদিত সাপ্তাহিক “হিতবাদী” পত্রিকায় (১৮৯৪), “রুচিবিকার” নামে একটি কবিতা প্রকাশ করলে আদালত
লেখকের নাম প্রকাশ করতে বলেন। কিন্তু কালীপ্রসন্ন, সম্পাদকের কর্তব্য অনুয়ায়ী নাম প্রকাশে অনিচ্ছা
প্রকাশ করলে আদালত অবমাননার দায়ে তাঁর কারাদণ্ড হয়। তাঁর রচিত “পেনেল প্রসঙ্গ” (১৯০১) ও
“লাঞ্ছিতের সম্মান” (১৯০৬) গ্রন্থ দুটি তাঁর স্বদেশ-প্রেমের উজ্জ্বল দৃষ্টান্ত। ১৮৮৭ সালের অমরাবতীর, ১৮৯৪
সালের মাদ্রাজের আদালত অবমাননার জন্য গ্রেপ্তারি পরোয়ানা থাকা সত্ত্বেও অসুস্থ অবস্থায় ১৮৯৯ সালের
লক্ষ্মৌয়ে কংগ্রেস অধিবেশনে যোগদান করেন।
তিনি ১২ বছর ধরে “সোমপ্রকাশ” পত্রিকা সম্পাদনা করেন ও “পঞ্চানন্দ”, “দি কসমোপলিটান”, “অ্যা্টি
খ্রিস্টিয়ান”, “প্রকৃতি” প্রভৃতি পত্রিকার সঙ্গেও যুক্ত ছিলেন।
আমরা মিলনসাগরে  কবি কালীপ্রসন্ন কাব্যবিশারদ-এর কবিতা তুলে আগামী প্রজন্মের কাছে পৌঁছে দিতে
পারলে এই প্রচেষ্টাকে সার্থক বলে মনে করবো।
উত্স - দুর্গাদাস লাহিড়ী, বাঙালীর গান, ১৯০৫।
.             শিশিরকুমার দাশ, সংসদ বাংলা সাহিত্য সঙ্গী, ২০০৩।
.             সুবোধচন্দ্র সেনগুপ্ত ও অঞ্জলি বসু সম্পাদিত, সংসদ বাঙালি চরিতাভিধান, ১৯৭৬।
.             আবদুশ শাকুর, রবীন্দ্র-বিদূষণের সূচনা, প্রথম আলো।
.             www.telegraphindia.com
কবি কালীপ্রসন্ন কাব্যবিশারদ-এর মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতার প্রথম প্রকাশ - ৮.৭.২০১৬
...